Fedor, Martin, poslanec NR SR (2013-02-07):
Ďakujem za slovo. Ja si dovoľujem obrátiť sa s dvoma interpeláciami na pána ministra obrany Glváča. V prvej: Vážený pán minister, v programovom vyhlásení sa vláda zaviazala, citujem, že „upraví možnosti prípravy a použitia aktívnych záloh pri plnení úloh ozbrojených síl“. Konkrétne tento záväzok ma potešil. Nie je to myšlienka síce nová, sám ju podporujem. Doteraz sa táto idea odkladala predovšetkým z finančných dôvodov. Takýto projekt, ak má mať zmysel, takpovediac hlavu aj pätu, aj perspektívu, je totiž pomerne náročný a rozpočet ministerstva obrany už je dlhodobo napätý. Minulý týždeň ste na spoločnej tlačovej konferencii s pánom ministrom práce, sociálnych vecí oznámili: začíname. Z televíznych správ sme sa okrem iného dozvedeli napríklad, citujem: „Nádej pre mladých nezamestnaných, takto mnohí vidia projekt dobrovoľnej vojenskej služby.“ Alebo, opätovne citujem: „Stopäťdesiat špecialistov záchranárov z radov nezamestnaných na východe či strede Slovenska.“ Rozumiem, že za interpretácie médií nenesiete celkom zodpovednosť. Na Slovensku však neexistuje žiadna základná vojenská služba, ani nedobrovoľná a ani dobrovoľná. Ak programové vyhlásenie hovorí o aktívnych zálohách, to je úplne iná téma. Na spomínanej tlačovej konferencii ste vyjadrili príjemné prekvapenie, ako zareagoval na projekt aktívnych záloh minister práce, sociálnych vecí a rodiny. Ak som správne porozumel, v priebehu niekoľkých málo dní dokonca iniciatívne pripravil projekt a našiel finančné krytie pre čosi ako pilotný projekt pre 150 ľudí za vyše milión eur, a že má ísť, alebo aspoň prioritne, o nezamestnaných. Aspoň tak bolo rozumieť hlavnému záujmu pána ministra Richtera na celej tejto veci. Zároveň ste však pripustili, že presné kontúry inštitútu aktívnych záloh sú stále ešte nedotiahnuté, že vyžadujú vážnejšie legislatívne zmeny, dokonca ústavné, a že príslušné návrhy pripravujete zhruba na jún tohto roku. Chcem upozorniť, že napríklad výbor pre obranu a bezpečnosť nebol doteraz informovaný o žiadnom takomto projekte, zámere, ani o ničom podobnom. Dosiaľ tu máme na papieri jednu vetu z programového vyhlásenia. Vážený pán minister obrany, očividne tu prebieha akýsi paralelný proces. Na vašom ministerstve prebiehajú úvahy alebo prípravy projektu aktívnych záloh. Zatiaľ však nemá úplne presné alebo konkrétne pravidlá. Ale na ministerstve práce, sociálnych vecí a rodiny už z toho robia čosi, čo tak trochu nápadne pripomína akýsi sociálny podnik za vyše milión eur, podľa medializovaných informácií zhruba štvrť milióna v starých korunách na jedného nezamestnaného. Chcem vás preto, pán minister obrany, zdvorilo upozorniť na veľmi rozpačité skúsenosti s projektom sociálnych podnikov z dielne ministerstva práce, sociálnych vecí a rodiny z minulosti. A zároveň predpokladám, že sociálny podnik nie je to prioritné, čo ozbrojené sily očakávajú od naštartovania koncepcie aktívnych záloh. Vážený pán minister, v záujme rozptýlenia nejasností a nesprávnych interpretácií toho, čo sme v posledných dňoch počuli, čítali, chcem vás požiadať o informáciu. Na akom koncepte aktívnych záloh pracujete? Konkrétnymi otázkami ma zvlášť zaujíma, ako plánujete definovať aktívne zálohy, ako sú definované a kvantifikované odbornosti, ktoré ozbrojené sily potrebujú a využijú v rámci budovania aktívnych záloh? Ktoré z týchto odborností považujú ozbrojené sily za prioritné a aká je predstava o cieľovom stave? Z čoho má pozostávať príprava záujemcov o účasť v aktívnych zálohách a ako má vyzerať udržanie aktívnych záloh pre ozbrojené sily? V akom čase plánujete predložiť príslušnú legislatívu pre zavedenie aktívnych záloh? A pokiaľ ide o pilotný projekt, o ktorom ste hovorili na tlačovej konferencii s pánom ministrom Richterom 29. 1. tohto roku, v akom časovom horizonte ho plánujete realizovať? Dovolím si tiež uviesť druhú interpeláciu na rovnakého pána ministra, ministra obrany, a síce v tomto znení: Opätovne v programovom vyhlásení vašej vlády, smeráckej vlády, sa uvádza, citujem: „Do konca roka 2012 bude pripravený rozvojový plán rezortu obrany vrátane Ozbrojených síl Slovenskej republiky s výhľadom do roku 2024.“ Predpokladám, že reč je o tzv. bielej knihe. Konštatujem a je mi ľúto, že už máme február 2013, a tento plán, biela kniha, zatiaľ neexistuje v takej podobe, aby bola dostupná či poslancom alebo širšej verejnosti. Zároveň predpokladám, že vládou schválená biela kniha bude obsahovať podrobný plán modernizácie, modernizácie a technickej obnovy armády, vrátane optimalizácie počtu výcvikových priestorov, cvičísk, útvarov, ale aj rôznych podporných organizácií vo vašom rezorte. Chcem vás ubezpečiť o mojej podpore dosiahnuť jej čo najefektívnejšie usporiadanie vrátane takých krokov, ktoré sa môžu javiť ako nepopulárne, ale treba ich urobiť.. Zatiaľ však takýto plán ako oficiálny a vládou schválený dokument neexistuje. Preto vás interpelujem v súvislosti s informáciami o tom, že priebežne už dochádza k niektorým rozhodnutiam vo vašom rezorte. Napríklad som dostal podnet o zrušení polygrafickej výroby na základni v Nemšovej. Pretože nemáme k dispozícii spomínaný rozvojový plán a nemali sme príležitosť o ňom rokovať vo výbore pre obranu a bezpečnosť, prosím vás o odpovede alebo informácie na tieto otázky: Je pravdou, že ste rozhodli o zrušení polygrafickej výroby na útvare v Nemšovej? A ak áno, či bol vykonaný ekonomický a odborný audit tejto prevádzky a s akým výsledkom. V prípade jej zrušenia vás tiež žiadam o informáciu, ako sa bude nakladať s jej vybavením a zariadením. Pretože nemáme k dispozícii dlhodobý plán, ktorý, do roku 2024, ako bolo avizované, ako ho predpokladá programové vyhlásenie vlády, žiadam vás tiež o informáciu, aké ďalšie rozhodnutia o rušení organizačných jednotiek v ozbrojených silách a v celom rezorte ministerstva obrany ste dosiaľ urobili od nástupu do funkcie a aké plánujete urobiť v priebehu roku 2013. Ďakujem za pozornosť.